Záznam – 7. zasadnutie Rady ministra školstva, vedy, výskumu a športu Slovenskej republiky na podporu štúdia študentov so špecifickými potrebami (ďalej len „Rada“)
___________________________________________________________________________

Návrh

Konanie – 3. 11. 2016 o 10,00 h., Katolícka univerzita v Ružomberku, Ružomberok

Prítomní: z 11 členov prítomných 10 členov + tajomník Rady Mgr. Miriam Dufeková – Mgr. Jozef Jurkovič, prof. Ing. Ervin Lumnitzer, PhD., prof. Ing. Dušan Šimšík, PhD., Mgr. Jarmila Žolnová,  PhD., Mgr. Katarína Markovičová, PhD., doc. PhDr. Mária Šmidová, CSc., PaedDr. Elena Mendelová, PhD., PhDr. Katarína Grichová, Mgr. Darina Ondrušová, doc. Ing. Arch. Zuzana Čerešňová, PhD

Neprítomná: Bc. Petra Rendková,

Program rokovania
1.	Otvorenie - schválenie programu zasadnutia 
2.	Sumarizácia plnenia schválených úloh 
3.	Správa o činnosti špeciálnych pedagogických pracovísk
3a. Prerokovanie návrhov aktivít na roky 2017 Centra podpory študentov so špecifickými potrebami na Univerzite Komenského v Bratislave a Bezbariérového centra na Technickej univerzite v Košiciach
4.	Správa o vzdelávacích aktivitách pre koordinátorov a ponuka vzdelávacích aktivít na rok 2017 – ústna informácia UK v Bratislave a TU v Košiciach 
5.	Prieskum podmienok štúdia a prístupnosti akademického prostredia pre študentov so ŠP na vysokých školách 
6.	Zadefinovanie pozície koordinátora
7.	Odporúčania – použitie účelovej dotácie na podporu štúdia študentov so špecifickými potrebami
8.	Návrh na financovanie centier podpory pre študentov so zdravotným postihnutím
9.	Národný akčný plán –ústna informácia
10.	Status študenta so špecifickými potrebami - diskusia
11.	Návrh plánu úloh na nasledujúce obdobie
12.	Záver a voľná diskusia – (navrhnúť termín zasadnutí na rok 2017 a termín národného seminára pre koordinátorov)

K bodu 1
Na úvod zasadnutia členov rady privítal rektor Katolíckej univerzity v Ružomberku. P. predseda Rady poďakoval rektorovi za jeho slová a zároveň privítal všetkých prítomných členov Rady, čím otvoril zasadnutie.  Členovia rady odsúhlasili návrh programu rokovania.

K bodu 2 
Členovia Rady prerokovali stav plnenia úloh, ktoré vyplynuli z rokovania Rady konaného dňa 11. 5. 2016, ŠD Družba Univerzity Komenského v Bratislave a uvedené vzali na vedomie.

Úlohy vyplývajúce zo 6. zasadnutia Rady konaného dňa 11. 5.  2016

- priebežne 2016 - podať správu rade o prípadných problémoch pri aplikácii metodického usmernenia - TUKE – BOD PROGRAMU v rámci bodu 2
- priebežne 2016 - vzdelávacie aktivity pre koordinátorov – UK, TUKE – BOD PROGRAMU

- priebežne 2016 – zasielanie informácií o vzdelávacích aktivitách prorektorom pre vzdelávanie – UK, TUKE
- máj 2016 – oslovenie prorektorov pre vzdelávanie – Prieskum podmienok štúdia a prístupnosti akademického prostredia pre študentov so špecifickými potrebami – MŠVVaŠ SR - splnené
- november – finálna správa  - Prieskum podmienok štúdia a prístupnosti akademického prostredia pre študentov so špecifickými potrebami – BOD PROGRAMU
- november 2016 – Národný akčný plán na debarierizáciu vysokoškolského prostredia – priebežná správa – BOD PROGRAMU
- november 2016 – preveriť možnosť úpravy refundácie nákladov ŤZP členov Rady – MŠVVaŠ SR - upravené
- november 2016 – Zadefinovanie pozície koordinátora pre prácu so študentmi so špecifickými potrebami a jeho odbornej spôsobilosti – MŠVVaŠ SR – informácia členom Rady – BOD PROGRAMU
- november 2016 – Návrh na financovanie centier pomoci pre študentov so zdravotným postihnutím – TUKE – prediskutovanie návrhu – BOD PROGRAMU
- jún 2016 – Použitie účelovej dotácie – odporúčania – MŠVVaŠ SR – nesplnené – BOD PROGRAMU

K bodu 3
Členovia rady zo špeciálnych pedagogických pracovísk UK Bratislava a TU Košice podali priebežnú správu o činnosti špeciálnych pedagogických pracovísk a návrh činnosti na rok 2017. P. Mendelová informovala členov Rady, že sa nepodarilo rozbehnúť vydávanie e-periodika určeného pre koordinátorov vysokých škôl. P. Markovičová ponúkla spoluprácu pri jeho vydávaní. P. Čerešňová požiadala členov Rady, aby v prípade informácie týkajúcej sa nejakého seminára zameraného na problematiku študentov so špecifickými potrebami, bola táto informácia poslaná aj členom rady, príp. aby boli informovaní o „výstupoch“ tohto seminára. Po diskusii bolo skonštatované, že toto by mohlo byť súčasťou plánovaného e-periodika.  
-	Po diskusii členovia Rady uvedený bod schválili bez pripomienok a odporučili ministerstvu podporiť činnosť UK dotáciou v sume 50.000,- € a TUKE dotáciou v sume 53 302,-  € na aktivity v roku 2017. 

K bodu 4
Členovia rady zo špeciálnych pedagogických pracovísk UK Bratislava a TU Košice podali priebežnú správu o vzdelávacích aktivitách pre koordinátorov vysokých škôl a ponuku vzdelávacích aktivít na rok 2017. P. predseda Rady sa informoval, či špeciálnej pedagogické pracovisko má aj nejakú spätnú väzbu. Spätná väzba sa získava priamo v rámci vzdelávacích aktivít.  V rámci diskusie sa otvorila aj otázka 8 bodového Braillovho písma, najmä v súvislosti s učebnicami matematiky. Bolo by vhodné, aby MŠVVaŠ SR v danej veci oslovilo Úniu nevidiacich a slabozrakých Slovenska. TUKE a UK pripraví formuláciu uvedeného listu. Po diskusii bola informácia o vzdelávacích aktivitách vzatá na vedomie a schválená.

K bodu 5
p. Mendelová informovala členov rady o prieskumne podmienok štúdia a prístupnosti akademického prostredia pre študentov so špecifickými potrebami. Zdôraznila, že kým v minulosti si uchádzači o štúdium so špecifickými potrebami vyberali študijné programy najmä podľa možnosti štúdia s ich špecifickou poruchou, v súčasnosti podstatnú úlohu zohráva ich záujem o dané štúdium a očakávajú, že prostredie vysokej školy je prispôsobené ich potrebám.  Po jej informácii bola k uvedenému materiálu otvorená diskusia. V diskusii odzneli viaceré podnety na upravenie správy z prieskumu tak, aby závery viac zohľadňovali, že ide len o prieskum, ktorý nie je reprezentatívny a je potrebné ho vnímať skôr ako podnety pre konkrétne vysoké školy / skúsenosti ich študentov s nimi. Súčasne je potrebné zvážiť, či je vhodné v správe uvádzať konkrétne fakulty, ak ide o vyjadrenie názoru jedného respondenta a daná vyjadrená skúsenosť nemusí vyjadrovať skutočný stav na vysokej škole. Členovia rady odporúčajú, aby tieto adresné podnety boli poskytnuté predmetným vysokým školám. 

Správa z prieskumu je vhodným podkladom na seminár koordinátorov, kde by mohli byť prediskutované viaceré témy ako napríklad – zvýšenie informovanosti o koordinátorovi (viac ako jedna desatina respondentov o koordinátorovi nevedela), zvýšiť informovanosť študentov o oblastiach, v ktorých je koordinátor nápomocný (viac ako jedna pätina študentov koordinátora nekontaktovala z dôvodu, neinformovania o oblastiach, v ktorých by mohol byť nápomocný), ...

Členovia Rady boli požiadaní o zaslanie prípadných pripomienok do konca novembra.

Rada vzala na vedomie predloženú správu a požiadala o jej dopracovanie  (zváženie anonymizácie, doplnenie všeobecnejšieho úvodu/záveru o identifikovaných trendoch, vysporiadanie sa s reprezentatívnosťou záverov s ohľadom na vzorku)
 
K bodu 6
V rámci podkladov na rokovanie bola všetkým členom zaslaná informácia, týkajúca sa  zadefinovania pozície koordinátora. V rámci tejto informácie vyplynula potreba zadefinovania kompetencii koordinátora, ktoré sú potrebné na výkon jeho povolania. Po diskusii sa dohodlo, že p. Žolnová návrh vypracovaný v spolupráci s ostatnými členmi rady pripraví  na ďalšie zasadnutie rady. 

K bodu 7
Predseda Rady informoval, že ministerstvu sa z viacerých dôvodov nepodarilo dopracovať usmernenie pre vysoké školy do vhodnej podoby. Vysoké školy však majú v prípade neexistencie konkrétnych odporúčaní/postupu voľnejšie ruky pri jej čerpaní. Členovia Rady sa vyjadrili, že je to priamo požiadavka vysokých škôl, napr. UK naráža na problém priamo zo strany kvestora, ktorý odmieta kupovať veci pre študentov, nakoľko nikde nie je definované čo je v rámci tejto dotácie oprávnený výdavok.  V rámci tohto bodu bola otvorená aj otázka, či v rámci vyúčtovania tejto dotácie boli nájdené nejaké neoprávnené výdavky.  Vyúčtovanie v takomto rozsahu sa nerobilo a v najbližšom období sa ani nechystá.  Rovnako bola otvorené aj otázka prečo nie je možné nevyčerpanú dotáciu preniesť do ďalšieho roka. Vysokej škole v prípade študenta, ktorý potrebuje väčšie nároky môžu tieto finančné prostriedky chýbať.  P. predseda Rady sa vyjadril, že tieto finančné prostriedky je potrebné využiť na podporné služby pre študentov so špecifickými potrebami v danom roku, v nasledujúcim roku dostanú ďalšiu dotáciu na tento účel. Rovnako nie je veľmi vhodné presúvať tieto finančné prostriedky do ďalšieho roku, nakoľko  vysoké školy potom majú vysoké šumy nevyužitých finančných prostriedkov, pričom poukazujú na ich nedostatok. Môže nastať problém s Ministerstvom financií. Rovnako v prípade, ak vysoká škola použije tieto finančné prostriedky na podporné služby študentom so špecifickými potrebami, nemali by im žiadne finančné prostriedky zostať.  Po diskusii bolo dohodnuté, že MŠVVaŠ SR sa pokúsi návrh odporúčaní pripraviť do budúceho zasadnutia rady.

K bodu 8
p. Šimšík prestavil návrh na financovanie centier podpory  pre študentov so špecifickými potrebami. Návrh zohľadňoval financovanie podľa počtu fakúlt. Návrh sa nestretol s veľkou odozvou, nakoľko počet fakúlt nezohľadňuje zároveň aj počet študentov. Napr. STU je druhá najväčšia vysoká škola, ale má len 7 fakúlt.  V rámci diskusie padlo veľa rôznych návrhov, napr. aby sa zohľadnila kombinácia oboch, a to počtu študentov a počtu fakúlt,  financovať podľa podielu počtu študentov a podielu počtu študentov so špecifickými potrebami. Záver diskusie k danej téme je, že v prvom rade je potrebné  v prvom rade definovať, čo je to centrum podpory (čo má poskytovať, počet pracovníkov, ...). Zadefinovanie centra pomoci vypracuje na budúceho zasadnutia TUKE.

K bodu 9
p. Čerešňová informovala o prieskume bezbariérovej prístupnosti vybraných budov vysokých škôl, ktorý sa realizoval v rámci prvej fázy projektu UNIALL – Sprístupnenie vysokoškolského prostredia pre študentov so špecifickými potrebami. Prieskum bude slúžiť ako podklad k spracovaniu Národného akčného plánu. Členovia Rady boli požiadaní o zaslanie prípadných pripomienok k dvom správam z prieskumu. Prvá správa (spracovaná tímom CEDA FA STU) poskytuje vyhodnotenie prístupnosti fyzického prostredia vybraných VŠ  a druhá správa (spracovaná Centrom podpory študentov so ŠP na UK) vyhodnocuje prístupnosť webových stránok a akademických informačných systémov na vybraných VŠ na Slovensku.  P. Čerešňová ďalej informovala o príprave Národného akčného plánu  V súčasnosti sa zakladá skupina, ktorá tento materiál vypracuje. V prípade ak majú členovia Rady záujem, môžu na tomto materiáli spolupracovať. Informácia bola vzatá na vedomie.

K bodu 10
Na základe požiadavky p. Grichovej bol súčasťou programu aj bod – status študenta so špecifickými potrebami. P. Grichová vyjadrila názor, že prekladanie informácie študenta o svojom zdravotnom stave od lekára, v prípade ak chce mať status študenta so špecifickými potrebami,  je v rozpore s niekoľkými zákonmi. Navrhla, aby vysoká škola požadovala v uvedených prípadoch k nahliadnutiu komplexný posudok z oddelenia posudkovej činnosti a peňažných príspevkov na kompenzáciu ŤZP z ÚPSVaR, ktorý spomínaný štátny orgán vypracováva fyzickej osobe s ťažkým zdravotným postihnutím. P. predseda Rady s uvedeným návrhom súhlasil, bude potrebné zmeniť zákon o vysokých školách. Návrh zmeny pripraví p. Mendelová.  Rovnako bola otvorená aj otázka týkajúca sa duplicity poskytovania podporných služieb. V súčasnosti majú ŤZP osoby kompenzované rôzne „služby, pomôcky“  zo strany MPŠVaR SR, nie je potrebné im ich poskytovať aj na vysokých školách. Po diskusii sa dohodlo, že v prípade, ak sú vo vyhláške o minimálnych nárokoch nejaké duplicity, je možné v budúcnosti vyhlášku novelizovať. Zároveň bola zo strany p. Grichovej otvorená aj otázka, či je vôbec potrebné študentom podporu poskytovať. P. Ondrušová naopak, poskytovanie podpory takýmto študentom hodnotí veľmi pozitívne. 

K bodu 11
Členovia Rady prerokovali a doplnili navrhnutý plán úloh na nasledujúce obdobie, ktorý zahŕňa nasledovné úlohy:

- aplikovanie metodického usmernenia do praxe, gestor: TUKE
- január 2017 – zaslanie upraveného usmernenia.
- vzdelávacie aktivity pre koordinátorov, gestor: pracovisko TUKE, UK
- 2017 - vzdelávacie aktivity pre koordinátorov
- apríl 2017 – priebežná správa o vzdelávacích aktivitách na zasadnutí rady 
- sieťovanie koordinátorov, gestor: UK
- apríl 2017 – národný seminár pre koordinátorov vysokých škôl.
- tvorba národného akčného plánu na debarierizáciu vysokoškolského prostredia
- apríl 2017 – priebežná správa o príprave národného akčného plánu
- zadefinovanie pozície koordinátora: gestor: p. Žolnová
- apríl 2017 – návrh pozície koordinátora
- e-periodikum pre koordinátorov, gestor: UK
- apríl 2017 – priebežná informácia o jeho vydávaní
- 8 bodové Braillovo písmo
- december 2016 - návrh listu pre ÚNaS Slovenska, gestor: TUKE, UK
- Prieskum podmienok štúdia a prístupnosti akademického prostredia pre študentov so špecifickými potrebami, gestor: UK
- november 2016 – zaslanie pripomienok, návrhov a podnetov
- apríl 2017 finálna správa
- systém financovania centier podpory, gestor: TUKE
- apríl 2017 - definícia centra podpory
- odporúčania – použitie účelovej dotácie, gestor: ministerstvo
- apríl 2017 – informácia 
- status študenta so špecifickými potrebami, gestor: UK
- pripraviť návrh úpravy zákona o vysokých školách – lekárske vysvedčenie nahradiť správou od posudkového lekára.
- prekontrolovať duplicity v poskytované podporných služieb študentom vysokých škôl.

K bodu 12
Po schválení termínov zasadnutia rady sa predseda Rady poďakoval členom za účasť a tým uzavrel zasadnutie Rady.

Predbežné termíny ďalších zasadnutí Rady 
	- 19. 4. 2017
- 14. 11. 2017 – Technická univerzita v Košiciach

Predbežný termín seminára pre koordinátorov vysokých škôl
	- 19. 4. 2017

Schválil: 	Mgr. Jozef Jurkovič
		predseda Rady